钦定古今图书集成/明伦汇编/人事典/第080卷 > 《送王明善》〈有序〉俞允文
## 钦定古今图书集成/明伦汇编/人事典/第080卷 > 《送王明善》〈有序〉俞允文

王明善屡试不合，尝郁郁不乐，遂以乙卯六月，北辕朔都，以展所蓄积。且将复观塞垣，求古兴废之所由。余谓以彼其才而偃蹇若此，则虽君山放逐，亭伯流离，殊未足增其愤懑也。因寓于词，以述乖离之思云尔。

威凤集珍条，积风限高翔。巨鲲志江海，尺泽焉足量。
懿兹中林士，敷文聊颉顽。块然寡徒偶，举足蹈峻防。
伸眉竟何阶，念之郁中肠。抑我同心欢，乖离越他乡。
他乡三千里，道狭草木长。白露浩已盈，但恐霑衣裳。